# Cruzeiro

### A Wikipédiából, a szabad lexikonból.

A cruzeiro Brazília pénzneme volt 1942-1986 között, valamint 1990-1993 között. Váltópénze a centavo volt (1 cruzeiro = 100 centavo).

Az 1944-ben kibocsátott 1 cruzeirós bankjegy

### [szerkesztés] Az első cruzeiro (1942-1966)

Getúlio Vargas elnöksége idején, 1942-ben döntöttek a portugál pénzrendszerből örökölt régi pénzegység, a milreis (tkp. real) átkereszteléséről. Az új pénznemet a Dél Keresztjéről (Cruzeiro do Sul) nevezték el. 1942-ben bocsátották ki az első sárgaréz érmesorozatot (10, 20, 50 centavo, 1, 2 cruzeiro), melyet 1956-ig vertek. A centavo érmék a diktátor-elnök képét (1947-ig), a cruzeiro érmék pedig az ország térképét ábrázolták. 1957-től áttértek az alumínium-váltópénzekre, melyek egységesen az ország címerét ábrázolták. 1965-ben bocsátottak ki magasabb címletű érméket, a 10 és 20 cruzeirós alumínium, az 50 cruzeirós érme nikkel alapanyagú volt.

A bankjegyek kibocsátását csak 1943-ben kezdték meg, ekkor jelent meg a 10, 20, 50, 100, 200, 500, 1000 cruzeirós címlet, melyeket 1944-ben az 1 és 5 cruzeirós bankjegy követett. A bankjegyek külső megjelenésükben rendkívül hasonlítottak az amerikai dollárra (előlapjukon a középen elhelyezett portré dominált). 1964-ben megjelent az 5000-es és 10 000-es címlet is.

### [szerkesztés] A második cruzeiro (1967-1986)

A második cruzeiro érméi

1966-ban a magas infláció megfékezésére a katonai kormány úgy döntött, hogy új cruzeirót vezet be. A régi bankjegyeket 1000:1 arányban felülbélyegezték. 1967-ben jelentek meg az új érmék (1, 2, 5, 10, 20, 50 centavo), melyek előlapjukon egységesen a köztársaságot jelképező női alakot ábrázolták (1979-ig verték őket). 1970-ben megjelent az 1 cruzeirós érme is. Az első új bankjegyek szintén csak 1970-ben jelentek meg (1, 5, 10, 50 cruzeiro), melyeket 1974-ben a 100 és 500 cruzeirós követett. Az 1980-as években ismét felgyorsult az infláció. 1979-ben új érmesorozat kibocsátását kezdték meg, sorra jelentek meg az egyre magasabb címletek (1, 5, 10 cruzeiro 1979-1980-ban, 20, 50 cruzeiro 1981-ben, 100, 200 és 500 cruzeiro 1985-ben). Új bankjegysorozat is megjelent 1981-ben (történelmi személyiségek képével), melynek érdekessége a szimmetrikussága volt. Ebben az évben adták ki az új 100, 200, 500, 1000 és 5000 cruzeiróst. A vágtató infláció következtében 1984-ben megjelent a 10 ezer és 50 ezer cruzeiro, majd 1985-ben a 100 ezer cruzeiro címletű bankjegy is. Az 1986-os pénzreform során a ezeket a bankjegyeket felülbélyegezték (1 cruzado egyenlő lett 1000 cruzeiróval).

### [szerkesztés] A harmadik cruzeiro (1990-1993)

Az 1993-ban kibocsátott 500 ezer cruzeirós bankjegy Mário de Andrade költő (1893-1945)arcképével

A cruzado sem kerülte el az inflálódást így 1989-ben újra pénzreformra került sor, ekkor 1000:1 arányban új cruzado néven cserélték le a régit, majd 1990-ben a nevét cruzeiróra változtatták (a bankjegyeket - 50, 100, 200, 500 új cruzado - felülbélyegezték). 1990-ben kiadták az 1000 és 5000 cruzeiróst, 1992-ben a 10, 50 és 100 ezer cruzeiróst, majd 1993-ban az eddigi legmagasabb brazil címletet, az 500 000 cruzeiróst. 1990-1992 között 1, 5, 10 és 50 cruzeirós érmét bocsátottak ki, melyeket 1992-ben a l00, 500, 1000 és 5000-es címlet követett. 1993-ban újabb pénzreform következett, az új valuta (amely szintén átmenetinek bizonyult) a cruzeiro real 1000:1 arányban váltotta a cruzeirót.

### [szerkesztés] Külső hivatkozások

- Fémpénzek
- Bankjegyek

A lap eredeti címe "http://hu.wikipedia.org../../../c/r/u/Cruzeiro.html"

Kategóriák: Brazília | Pénznemek

##### Views

- Szócikk
- Vitalap
- Aktuális változat

##### Keresés

##### Más nyelveken

- English
- Deutsch
- Español
- Nederlands
- Português